《四茔为林侍御贵实赋 其一 宝涧西原》
明代·程敏政

凄迷谷城山，下有土一抔。昔在选部君，冠裳此淹留。

山灵苦未协，来往空神游。荏苒三十载，改奠西原丘。

龙门耸乔木，宝涧萦清流。体魄安自今，蓍龟复何求。

慎终美孙子，正不惭弓裘。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。